**Բերիոյ Հայոց Թեմի «Գանձասար» շաբաթաթերթի գլխաւոր խմբագիր Զարմիկ Պօղիկեանի զեկոյցը Լրագրողներու համահայկական 7-րդ համաժողովին (18 Սեպտեմբեր 2014, Երեւան)**

Սուրիոյ տագնապի ծնունդին յաջորդող օրերուն սուրիահայ համայնքի լուրերուն արձագանգելու, տագնապին առնչուող համայնքին մօտեցումները ներկայացնելու եւ լրատուական դաշտին մէջ սուրիահայ իրականութեան ճշգրիտ պատկերը ներկայացնելու համար համայնքէն ներս լրատուական դաշտը հետեւեալ բաժանումներով կարգաւորուեցաւ․

-Բերիոյ հայոց թեմի «Գանձասար» պաշտօնաթերթը տպագիր թէ համացանցային տարբերակներով եւ յետագային նաեւ արագ լրահոսի դրութեամբ աշխատեցաւ օպերատիւ տեղեկութիւններով եւ յօդուածներով հասնիլ ե՛ւ ներքին ե՛ւ արտաքին լսարանին։

-Նշանակուեցաւ Բերիոյ հայոց թեմի մամուլի քարտուղար, Սուրիոյ հայ առաքելական, աւետարանական եւ կաթողիկէ համայնքներու ընդհ․խօսնակ

- «Երկիր Մետիա» հեռուստակայանի հալէպի գրասենեակը յատուկ րեպորտաժներով ներկայացուց համայնքին դիմագրաւած ապահովական, տնտեսական, կենցաղային եւ այլ դժուարութիւններն ու շտապ օգնութեան աշխատանքները։

-Հաստատուեցաւ Հալէպի տեղեկատուական գրասենեակ։

-Սուրիահայութեան Շտապ Օգնութեան Եւ Վերականգնումի մարմինն ու Ծովափի Շտապ Օգնութեան Գործադիր մարմինը ունեցան իրենց յատուկ բանբերները

Այս բոլորով հանդերձ Սուրիոյ տագնապալի վիճակը, անապահովութիւնը, ելեկտրական հոսանքի, համացանցի հետեւողական անջատումները լուրջ դժուարութիւններու առջեւ դրին համայնքի լրատուական աշխատանքներու ընթացքը։ Միւս կողմէ հայկական լրատուական դաշտին մէջ մերթ ընդ մերթ տարածուիլ սկսան սուրիահայ իրականութեան հետ աղերս չունեցող լուրեր, որոնք մերթ կը փորձէին սուրիահայ համայնքը, որպէս քաղաքական որոշ կողմի մը լծակիցը ներկայացնել, մերթ համայնքէն ներս խուճապի մթնոլորտ ստեղծել, մերթ ապատեղեկատուութեամբ խեղաթիւրել հայութեան պատկերը, դերն ու ընթացքը այս տագնապին մէջ։

Այս բոլորին դիմաց սակայն ողջունելի էր հայրենի եւ սփիւռքահայ շարք մը թերթերու մասնագիտական մօտեցումն ու լուրը վաւերական աղբիւրէ ստանալու բծախնդրութիւնը։

Համահայկական նման համաժողովները առիթ պիտի ընծայեն սփիւռքահայ եւ հայրենի մամուլի ներկայացուցիչներու, խմբագիրներու, լրագրողներու փոխշահաւէտ գործակցութեան ուղիներու որոնման, ինչպէս նաեւ հայկական լրագրական դաշտի առաւել ընդարձակման: Նման առիթներով Հայաստանի եւ Սփիւռքի մամլոյ գործիչներու շարունակական գործակցութեան ապահովումը իր դրական անդրադարձը պիտի ունենայ անկասկած տեղայնական թէ համահայկական խնդիրներու պարզաբանման եւ քարոզչական աշխատանքներու կարգաւորման մէջ: